CELEX: 62019TN0635
Language: hu
Date: 2019-09-25 00:00:00
Title: T-635/19. sz. ügy: 2019. szeptember 25-én benyújtott kereset – Fondazione Cassa di Risparmio di Pesaro és társai kontra Bizottság

11.11.2019   
            
            
               HU
            
            
               Az Európai Unió Hivatalos Lapja
            
            
               C 383/72
            
         
      2019. szeptember 25-én benyújtott kereset – Fondazione Cassa di Risparmio di Pesaro és társai kontra Bizottság
      (T-635/19. sz. ügy)
      (2019/C 383/80)
      Az eljárás nyelve: olasz
      
         Felek
      
      
         Felperesek: Fondazione Cassa di Risparmio di Pesaro (Pesaro, Olaszország), Montani Antaldi Srl (Pesaro), Fondazione Cassa di Risparmio di Fano (Fano, Olaszország), Fondazione Cassa di Risparmio di Jesi (Jesi, Olaszország), Fondazione Cassa di Risparmio della Provincia di Macerata (Macerata, Olaszország) (képviselők: A. Sandulli és B. Cimino ügyvédek)
      
         Alperes: Európai Bizottság
      
         Kérelmek
      
      A felperesek azt kérik, hogy a Törvényszék:
      
                  —
               
               
                  állapítsa meg és mondja ki az Európai Bizottság szerződésen kívüli felelősségét azért, mert az olasz nemzeti hatóságoknál végzett jogellenes vizsgálatokkal megakadályozta a Banca delle Marchénak a Fondo Interbancario italiano per Tutela dei Depositi általi újratőkésítését;
               
            
                  —
               
               
                  kötelezze az Európai Bizottságot a felpereseknek okozott kár megtérítésére a jogalapokban megjelölt kritériumok alapján, illetve a Törvényszék által megállapítandó mértékben;
               
            
                  —
               
               
                  az Európai Bizottságot kötelezze a költségek viselésére.
               
            
         Jogalapok és fontosabb érvek
      
      Keresetük alátámasztása érdekében a felperesek négy jogalapra hivatkoznak.
      
                  1.
               
               
                  Az első, a kártérítési kérelem elfogadhatóságára alapított jogalap
                  
                              —
                           
                           
                              E tekintetben a felperesek arra hivatkoznak, hogy a panaszolt kár egy európai intézménynek tudható be, még ha a Banca Marche felszámolási intézkedéseit formálisan egy nemzeti hatóság fogadta el. A Banca d’Italia ugyanis semmiféle mérlegelési jogkörrel nem rendelkezett érdemben, hanem pontos utasítások alapján járt el, amelyeket az Európai Bizottság adott. Egyébiránt, ahogyan a Bizottság gyakorolta saját hatáskörét, a felpereseket megfosztotta attól, hogy a Törvényszékhez fordulhassanak rendes megsemmisítés iránti keresettel, tehát a kártérítési kereset minősült az egyetlen járható eljárási útnak.
                           
                        
            
                  2.
               
               
                  A második, az európai jog súlyos vagy nyilvánvaló megsértésére alapított jogalap
                  
                              —
                           
                           
                              A felperesek e tekintetben arra hivatkoznak, hogy az Európai Bizottság a Banca Marche F. I. T. D. általi újratőkésítését azon feltételezés alapján akadályozta meg, hogy a beavatkozás állami támogatásnak minősül. Mindazonáltal a Fondo interbancario magánjogi jogalany, amely magánforrásokat alkalmaz, és semmiféle hatóság ellenőrzésének nincs alávetve, amint egyébként azt újabban a Törvényszék is megállapította a Tercas kontra Bizottság ügyben (T-98/16, T-196/16 és T-198/16 egyesített ügyek). A piac szabályai szerinti, teljesen jogszerű mentésről volt tehát szó. A jogsértés a vonatkozó egyértelmű szabályozás, az európai bíróságok által állandóvá tett ítélkezési gyakorlat, valamint az Európai Bizottság mérlegelési jogkörének hiánya fényében is súlyosnak és nyilvánvalónak mutatkozik.
                           
                        
            
                  3.
               
               
                  A harmadik, a kár fennállására alapított jogalap
                  
                              —
                           
                           
                              E tekintetben a felperesek arra hivatkoznak, hogy az Európai Bizottság vitatott magatartása volt a felperesek által elszenvedett kár kizárólagos okozója. Az eljárási iratokból bizonyossággal az következik, hogy: i) az olasz hatóságok megpróbáltak minden lehetséges alternatív megoldást a Banca delle Marche felszámolásával kapcsolatban, és ez az Európai Bizottság ellenállása miatt vált lehetetlenné; ii) ezek az alternatív megoldások nagymértékben korlátozták volna a részvényesekre és a kötvényesekre gyakorolt káros hatásokat.
                           
                        
            
                  4.
               
               
                  A negyedik, a kár megtérítésére alapított jogalap
                  
                              —
                           
                           
                              E tekintetben a felperesek arra hivatkoznak, hogy a kár becslésére azon maradványértékek figyelembevételével került sor, amelyekkel a Banca marchénak a felperesek által birtokolt alárendelt kötvényei és részvényei rendelkeztek volna, ha felszámolás helyett a F. I. T. D. újratőkésítette volna a bankot.